Diari Oficial de la Generalitat Valenciana


Sumari del DOGV 6583, del 09-08-2011 (2011/8673)

Informació pública de la sol·licitud de modificació de la Denominació d'Origen Protegida Raïm de Taula Embossat del Vinalopó.
-----------------------------------------------------------------------------------------------------------------------------

### Dades del document

Número de DOGV
:   6583

Data del DOGV
:   09-08-2011

Secció del DOGV
:   V. ANUNCIS - C) ALTRES ASSUMPTES

Número del document
:   2011/8673


Organisme emissor
:   Conselleria d'Agricultura, Pesca, Alimentació i Aigua

Tipus de document
:   Anunci

Informació pública de la sol·licitud de modificació de la Denominació d'Origen Protegida Raïm de Taula Embossat del Vinalopó. [2011/8673]  
En el Reglament (CE) 510/2006, de 20 de març, del Consell, s'establix el procediment per a la inscripció de les indicacions geogràfiques i les denominacions d'origen dels productes agrícoles i alimentaris en el Registre Comunitari i a este efecte determina que correspon a les autoritats nacionals l'examen i la tramitació de les sol·licituds presentades en el seu territori.  
En virtut d'esta normativa, amb data 17 de maig de 2010, el Consell Regulador de la Denominació d'Origen Protegida Raïm de Taula Embossat del Vinalopó, presentà la sol·licitud de modificació del plec de condicions-document únic de la Denominació d'Origen Protegida Raïm de Taula Embossat del Vinalopó davant de la Conselleria d'Agricultura, Pesca i Alimentació.  
La Direcció General d'Empreses Agroalimentàries i Desenvolupament Rural, de la Conselleria d'Agricultura, Pesca, Alimentació i Aigua, ha estudiat la documentació presentada i considera que complix el Reglament (CE) 510/2006, del Consell.  
En compliment d'allò que s'establix en l'article 9 del Reglament (CE) 510/2006, de 20 de març, l'autoritat corresponent de l'estat membre iniciarà un procediment nacional d'oposició en què s'ha de garantir la publicació adequada de la sol·licitud i l'atorgament d'un termini raonable durant el qual qualsevol persona física i o jurídica que tinga un interés legítim i que estiga establida o residisca en el seu territori puga declarar la seua oposició a la sol·licitud i en compliment de l'article 6 del Reial Decret 1069/2007, de 27 de juliol, pel qual es regula el procediment per a la tramitació de les sol·licituds d'inscripció en el Registre Comunitari de les Denominacions d'Origen Protegides i les Indicacions Geogràfiques Protegides, que disposa que una vegada comprovada la sol·licitud d'inscripció en el Registre Comunitari, l'òrgan competent de la comunitat autònoma publicarà, en el Butlletí Oficial de l'Estat, un anunci de la sol·licitud corresponent que incloga el document únic previst en l'article 16 del Reglament (CE) número 1898/2006, de 14 de desembre, de la Comissió, es dóna publicitat a la sol·licitud de modificació del plec de condicions-document únic de la Denominació d'Origen Protegida Raïm de Taula Embossat del Vinalopó i al seu document únic, que consta en l'annex d'este anunci.   
  
D'acord amb l'article 6.2 del Reial Decret 1069/2007, de 27 de juliol, en el termini de dos mesos, a partir de la data de publicació en el Butlletí Oficial de l'Estat de les sol·licituds de registre d'una denominació d'origen, qualsevol persona física o jurídica que estiga establida o residisca legalment a Espanya, els legítims drets o interessos del qual considere afectats, es podrà oposar al registre pretés, per mitjà de la corresponent declaració d'oposició, dirigida a la Conselleria d'Agricultura, Pesca, Alimentació i Aigua de la Generalitat Valenciana.  
L'expedient podrà ser examinat en la Direcció General d'Empreses Agroalimentàries i Desenvolupament Rural de la Conselleria d'Agricultura, Pesca, Alimentació i Aigua (carrer d'Amadeu de Savoia, número 2, 6a planta, 46467 València).  
  
València, 25 de juliol de 2011.- La directora general d'Empreses Agroalimentàries i Desenvolupament Rural: Marta Valsangiacomo Gil.  
  
  
ANNEX I  
  
DOCUMENT ÚNIC  
  
Reglament (CE) número 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Denominació d'Origen Raïm de Taula Embossat del Vinalopó.  
Número CE: V/B14/ESP/0075/94.1.24  
  
 IGP   
 DOP   
  
1. Denominació  
Denominació d'Origen Raïm de Taula Embossat del Vinalopó.  
  
2. Estat membre o tercer país  
Espanya.  
  
3. Descripció del producte agrícola o alimentari  
3.1. Tipus de producte  
Raïm de taula. Classe 1.6. Fruites, hortalisses i cereals frescos o transformats.  
3.2. Descripció del producte que es designa amb la denominació indicada en el punt 1  
Nom: raïm de taula.   
Les varietats aptes per a ser protegides per la denominació d'origen protegida seran exclusivament les següents.   
En varietat blanca: Aledo, Ideal (Itàlia), Rosetti, Doña María, Dominga i Victòria.  
En varietat negra: Red Globe.  
Les varietats principals són Ideal i Aledo.  
Descripció de varietats  
- Aledo: els xanglots són grans i solts. El gra és el·lipsoïdal, de color groc cera. Pell gruixuda i cruixent. Maduració tardana, de novembre a desembre. (Es tracta del raïm de Nadal). Es tracta d'una varietat que necessàriament ha d'embossar-se, ja que si no s'embossa la qualitat disminuïx fins a límits que la convertixen en no comercialitzable com a raïm de taula.  
- Itàlia o Ideal: els xanglots són de grandària mitjana. Baies grans de color groc daurat i forma el·líptica, polpa cruixent i lleuger de sabor de moscatell. Recol·lecció de setembre a octubre. Es tracta d'una varietat que admet la possibilitat d'embossar-la o no, segons el criteri que decidisca seguir el cultivador.  
- Rosetti: els xanglots són grans, cilíndric i cònic o piramidal, aliforme. Color de groc cera a groc daurat. Gra de grandària gran, amb sabor neutre, però molt dolç, i polpa cruixent. La seua pell és fina, de consistència pruïnosa. Recol·lecció de primers de setembre a últims d'octubre. Varietat molt bona i amb una pell finíssima quan s'embossa. Té una menjada excel·lent.  
- Victòria: el xanglot és gran, piramidal, i es va reduint en la seua part baixa. El gra és de color groc cera, gran i de forma el·líptica. La polpa és cruixent, de sabor neutre dolç. Resistix molt bé el transport. Es cultiva en parral i en espatllera alta. Es pot recol·lectar a finals de juliol, i en cultiu forçat, fins i tot, al juny. És molt productiva. És una varietat que mostra grans avantatges perquè és embossada, es busca la protecció dels pardals i insectes i, sobretot, la qualitat que produïx l'embossament. La varietat ho permet i s'obtenen bons resultats.  
  
- Dominga: es podria recol·lectar a partir d'octubre, i s'arriba fins a finals de novembre, i és molt productiva. Sempre s'embossa, i dóna uns tons de color groc canya molt uniformes, de gran qualitat i molt abellidors al consumidor.  
- Doña María: els seus xanglots són grans, tronc cònic i molt solts. Les seues baies són de color groc pàl·lid, molt grans, de forma esfèrica oval. Sabor molt dolç. Maduració a principis de setembre fins a finals d'octubre. Es cultiva en parral alt i en espatllera alta a doble cordó. És molt productiva. La varietat suporta molt bé l'embossament.   
  
- Red Globe: els seus xanglots són molt grans, cilíndrics i cònics, aliforme, amb ales de longitud mitjana a llarga i semisolt. Les seues baies poden ser roges, roja vi, rosa o roja violàcia, de forma esfèrica, de grandària molt gran, amb sabor neutre, polpa cruixent, de pell gruixuda, resistent i fàcil de desprendre. Es cultiva en parral alt i en espatllera alta a doble cordó. És molt productiva. És una varietat que s'ha adaptat perfectament a les condicions de la zona.  
Els xanglots hauran de tindre un estat de maduresa tal que els permeta suportar la manipulació i el transport, i respondre en el lloc de destinació a les exigències comercials.  
3.3. Matèries primeres (únicament en el cas dels productes transformats)  
3.4. Pinsos (únicament en el cas dels productes d'origen animal)  
  
3.5. Fases específiques de la producció que s'han de dur a terme en la zona geogràfica definida  
3.6. Normes especials sobre el tall de rodanxes, el ratllat, l'envasament, etc.  
3.7. Normes especials sobre l'etiquetatge  
  
4. Descripció succinta de la zona geogràfica  
La zona de producció del raïm emparat per la Denominació d'Origen Protegida Raïm de Taula Embossat del Vinalopó comprendrà les parcel·les inscrites en el Registre de Parcel·les del Consell Regulador situades en els termes municipals de la província d'Alacant: Agost, Aspe, Hondón de los Frailes, Fondó de les Neus, Monforte del Cid, Novelda i la Romana, i que el Consell Regulador considere aptes per a la producció de Raïm de Taula Embossat del Vinalopó en les condicions de cultiu i recol·lecció indicades en el seu reglament.  
  
5. Vincle amb la zona geogràfica  
5.1. Caràcter específic de la zona geogràfica  
La zona geogràfica, com que es situa íntegrament a la Vall del Vinalopó, té una edafologia i un clima característic i comú que la convertixen en una zona especialment favorable per a la producció de raïm de taula.  
- Orografia: l'emplaçament de la zona geogràfica protegida, a la Vall del Vinalopó, segons les irradiacions i les evaporacions, és l'adequat per al correcte desenvolupament del raïm de taula.  
- Edafologia: terreny calcari idoni per a l'evolució del cicle de la vinya de raïm de taula.  
- Clima: la zona geogràfica delimitada té un clima mediterrani temperat amb cert grau de continentalitat, caracteritzat per hiverns suaus, llargs estius i escasses fluctuacions de temperatura entre el dia i la nit (excepte en els mesos d'estiu), i es convertix en el clima ideal per al correcte desenvolupament de la vinya per a raïm de taula. Quant al règim d'humitat, duració, intensitat i situació estacional del període sec es qualifica com a mediterrani sec.  
Factors humans:  
Amb les condicions de cultiu i/o producció esmentades en els anteriors apartats d'este annex, el raïm de taula emparat per esta denominació d'origen, és recol·lectat en el camp amb la màxima cura pels agricultors de la Vall del Vinalopó i sempre amb la seua bossa protectora, i roman en el seu interior fins al moment de l'envasament. La resta de pràctiques de cultiu seran les tradicionals, que tendixen a aconseguir les millors qualitats.  
5.2. Caràcter específic del producte  
El raïm presenta unes característiques físiques i organolèptiques determinades, especificades en l'apartat 3.2.  
5.3. Relació causal entre la zona geogràfica i la qualitat o les característiques del producte (en el cas de les DOP) o la qualitat, la reputació o altres característiques específiques del producte (en el cas de les IGP)  
L'embossament del raïm de taula és una tècnica especial que es realitza "exclusivament" en el Vinalopó Mitjà, en els termes municipals abans esmentats, i que per si sola és capaç d'imprimir un caràcter diferenciador entre el conjunt del raïm de taula.  
Esta pràctica, exclusiva del Vinalopó, es va iniciar al municipi de Novelda cap a 1920, amb la finalitat de protegir els seus xanglots del cuc del raïm, per mitjà de bosses de paper. El resultat va ser que el raïm obtingut d'esta forma era de qualitat superior a la de la resta de camps veïns, i arribava, també, a majors cotitzacions en el mercat.  
  
L'embossament s'inicia a finals de juny, concloses les podes en verd, per a acabar un mes després, i comença sempre per les varietats i els paratges més primerencs.  
Amb el temps s'ha anat descobrint la considerable importància de l'elecció del paper que cal usar, hi ha papers més o menys setinats, amb més o menys pasta i color. El paper més generalitzat és el de cel·lulosa de fibra llarga amb melanina contra la humitat, setinat i de color canya, ja que origina una major coloració en el raïm. També este paper dura més i repel·lix més l'aigua de pluja, però pot arribar a cremar alguns grans de la part superior dels xanglots si quan es col·loca la bossa hi ha una temperatura elevada.  
Després d'anys de pràctica de la tècnica de l'embossament s'ha seleccionat un bon paper perquè el raïm arribe en bones condicions a la recol·lecció, el qual servix, a més, de protecció durant esta i per al transport en basquets de camp. D'esta manera, sense fregaments ni tocaments, el raïm arriba amb tota la seua pruïna al magatzem de confecció i açò li dóna, així mateix, un caràcter ecològic al producte.  
  
Referència a la publicació del plec de condicions (article 5, apartat 7, del Reglament (CE) núm. 510/2006):  
Enllaç al plec de condicions penjat en la pàgina web de la Conselleria:   
.  
  
  
  
ANNEX VI  
SOL·LICITUD DE MODIFICACIÓ  
  
Reglament (CE) número 510/2006, del Consell, sobre la protecció de les indicacions geogràfiques i de les denominacions d'origen dels productes agrícoles i alimentaris.  
  
Sol·licitud de modificació de conformitat amb l'article 9  
  
Denominació d'Origen: Raïm de Taula Embossat del Vinalopó.  
  
Número CE: V/B14/ESP/0075/94.1.24  
 IGP  
 DOP  
  
1. Apartat del plec de condicions afectat per la modificació  
  
 Denominació del producte  
 Descripció  
 Zona geogràfica  
 Prova d'origen  
 Mètode d'obtenció  
 Vincle   
 Etiquetatge  
 Requisits nacionals  
 Altres  
  
2. Tipus de modificació  
 Modificació del plec únic o de la fitxa resum.  
 Modificació el plec de condicions d'una DOP o IGP registrada de la qual no s'haja publicat ni el document únic ni el resum.  
  
 Modificació del plec de condicions que no requerix la modificació del document únic publicat (article 9, apartat 3, del Reglament (CE) núm. 510/2006).  
 Modificació temporal del plec de condicions que obeïsca a mesures sanitàries o fitosanitàries obligatòries imposades per les autoritats públiques (article 9, apartat 4, del Reglament (CE) núm. 510/2006).   
  
3. Modificacions  
3.1. Descripció  
Les modificacions consistixen en la introducció de noves varietats de raïm: Doña María, Dominga i Victòria per a raïm blanc, i Red Globe per a raïm negre.   
Motiu: des de la constitució de la Denominació d'Origen Raïm de Taula Embossat del Vinalopó en 1989, la zona ha patit molts canvis com a conseqüència de l'evolució de les tècniques de cultiu i dels canvis i adaptacions dels consumidors als mercats.  
Inicialment es cultivaven Aledo, Itàlia o Ideal i Rosetti. Sense abandonar el cultiu d'estes varietats, s'han anat plantant noves hectàrees d'altres varietats, perquè es buscava tindre una gamma més àmplia d'oferta per als clients i consumidors.  
Aplicant les mateixes tècniques de cultiu a les noves varietats, així com la tècnica de l'embossament, les noves varietats que s'inclouran en la DO Raïm de Taula Embossat del Vinalopó s'han adaptat satisfactòriament.  
4. Document únic actualitzat  
Veure el document adjunt (annex I).  
  
5. Referència a la publicació del plec de condicions  
Enllaç al plec de condicions penjat en la pàgina web de la Conselleria:   
.